Cloetesville ruk op vir Kaapse onafhanklikheidInwoners van Cloetesville Saterdag in Stellenbosch se strate. (Foto: Verskaf) Honderde inwoners van Cloetesville buite Stellenbosch het die naweek opgeruk om ’n versoekskrif aan die Stellenbosse burgemeester te oorhandig waarin hulle die DA vra om die optrede te steun, sou die Wes-Kaap afstig van die res van Suid-Afrika. Die inwoners doen ’n beroep op die party om, sou die mense van die Wes-Kaap aandui dat hulle wil wegbreek van Suid-Afrika en ’n onafhanklike staat vorm, in goeder trou met die nasionale regering te onderhandel om onafhanklikheid vir die provinsie se mense te verseker. Die inwoners het Saterdag aan ’n optog van 3,6 km van Cloetesville na die stadsaal in Stellenbosch deelgeneem waar Wayne Smith hul versoekskrif namens die DA-burgemeester Gesie van Deventer in ontvangs geneem het. Die DA word in die versoekskrif gevra om toe te gee dat die mense van die Wes-Kaap deur hul stemgedrag getoon het dat hulle ongeag hul individuele ras, godsdiens of kultuur ideologies van die res van Suid-Afrika verskil. Die groep vra dat die DA erken dat die Wes-Kaap demografies verskil van die res van Suid-Afrika. Bruin mense is die grootste rassegroep in die provinsie. Die inwoners van Cloetesville voer aan dat die verhouding tussen die Wes-Kaap en die res van Suid-Afrika gebruik word om die provinsie se historiese kultuur te marginaliseer, minderheidsgemeenskappe te verswak en die Afrikaanse taal doelbewus te ondermyn. Die inwoners vra voorts ook dat die DA erken dat die verhouding tussen die Wes-Kaap en Suid-Afrika aktief gebruik word om teen die meerderheid van die Wes-Kaapse burgers op grond van hul ras te diskrimineer. “Nadat hierdie verklarings as waar erken is, doen ons ’n beroep op die DA om die inwoners van die Wes-Kaap die versekering te gee dat die DA, indien daar redelike gronde is om te glo dat die meerderheid van die Wes-Kaapse burgers van Suid-Afrika wil wegbreek en ’n eie onafhanklike staat wil vorm, ’n referendum oor onafhanklikheid sal hou en instem om gebind te wees deur die uitkoms daarvan,” lui die versoekskrif.